CELEX: 32021R1351
Language: el
Date: 2021-05-06 00:00:00
Title: Κατ’ εξουσιοδότηση κανονισμός (ΕΕ) 2021/1351 της Επιτροπής της 6ης Μαΐου 2021 για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που προσδιορίζουν τα χαρακτηριστικά των συστημάτων και των ελέγχων για τον εντοπισμό και την αναφορά κάθε συμπεριφοράς που ενδέχεται να συνιστά παραποίηση ή απόπειρα παραποίησης ενός δείκτη αναφοράς (Κείμενο που παρουσιάζει ενδιαφέρον για τον ΕΟΧ)

13.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/13
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1351 ΤΗΣ ΕΠΙΤΡΟΠΗΣ
         της 6ης Μαΐου 2021
         για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που προσδιορίζουν τα χαρακτηριστικά των συστημάτων και των ελέγχων για τον εντοπισμό και την αναφορά κάθε συμπεριφοράς που ενδέχεται να συνιστά παραποίηση ή απόπειρα παραποίησης ενός δείκτη αναφοράς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 14 παράγραφος 4,
         Εκτιμώντας τα ακόλουθα:
         
                     (1)
                  
                  
                     Θα πρέπει να διασφαλιστεί ότι η ανίχνευση της παραποίησης ή της απόπειρας παραποίησης δείκτη αναφοράς είναι αποτελεσματική και επαρκής. Ως εκ τούτου, είναι απαραίτητο, αφενός, τα συστήματα και οι έλεγχοι του διαχειριστή ενός δείκτη αναφοράς να είναι ανάλογα με τον χαρακτήρα, την πολυπλοκότητα και τον κίνδυνο παραποίησης του παρεχόμενου δείκτη αναφοράς και, αφετέρου, ο κίνδυνος παραποίησης να αξιολογείται βάσει αντικειμενικής εκτίμησης στην οποία λαμβάνεται υπόψη η προέλευση, ο χαρακτήρας, η ιδιαιτερότητα και η σοβαρότητα του εν λόγω κινδύνου.
                  
               
                     (2)
                  
                  
                     Προκειμένου να διασφαλιστεί ότι η ανίχνευση κάθε συμπεριφοράς που ενδέχεται να συνιστά παραποίηση ή απόπειρα παραποίησης δείκτη αναφοράς είναι αποτελεσματική, είναι απαραίτητο να προβλεφθούν κατάλληλα αυτοματοποιημένα συστήματα για την παρακολούθηση των δεδομένων εισόδου. Ωστόσο, τα αυτοματοποιημένα συστήματα από μόνα τους δεν επαρκούν για να διασφαλίσουν τον αποτελεσματικό εντοπισμό συμπεριφοράς που συνιστά παραποίηση. Επομένως, τα αυτοματοποιημένα συστήματα θα πρέπει να συμπληρώνονται από κατάλληλο επίπεδο ανθρώπινης ανάλυσης που διεξάγεται από κατάλληλα καταρτισμένο προσωπικό.
                  
               
                     (3)
                  
                  
                     Για να διασφαλιστεί ότι οι αρμόδιες αρχές μπορούν να αξιολογούν αποτελεσματικά τα μέτρα που λαμβάνονται για τον εντοπισμό και την αναφορά ανάρμοστης συμπεριφοράς, οι διαχειριστές θα πρέπει, κατόπιν αιτήματος, να παρέχουν στις αρμόδιες αρχές πληροφορίες σχετικά με τον χαρακτήρα, την πολυπλοκότητα και τον κίνδυνο παραποίησης του οικείου δείκτη αναφοράς και να τεκμηριώνουν την καταλληλότητα του επιλεγμένου επιπέδου αυτοματισμού και ανθρώπινης ανάλυσης.
                  
               
                     (4)
                  
                  
                     Οι υπάλληλοι του διαχειριστή ενός δείκτη αναφοράς που είναι υπεύθυνοι για τη λειτουργία των συστημάτων και των ελέγχων του διαχειριστή θα πρέπει να λαμβάνουν κατάλληλη κατάρτιση προκειμένου να είναι σε θέση να αναλύουν αν κάποια συγκεκριμένα δεδομένα εισόδου είναι ύποπτα ή όχι. Η εν λόγω κατάρτιση θα πρέπει να διασφαλίζει ότι αυτοί οι υπάλληλοι γνωρίζουν τα χαρακτηριστικά της ορθής υποβολής δεδομένων εισόδου και τις ανακολουθίες στα δεδομένα εισόδου οι οποίες ενδεχομένως οφείλονται σε παραποίηση ή σε απόπειρα παραποίησης. Η αποτελεσματική κατάρτιση θα πρέπει να προσαρμόζεται ανάλογα με τον χαρακτήρα, την πολυπλοκότητα και τον κίνδυνο παραποίησης του παρεχόμενου δείκτη αναφοράς.
                  
               
                     (5)
                  
                  
                     Οι διαχειριστές μπορεί να προτιμούν να προβούν σε εξωτερική ανάθεση καθηκόντων που σχετίζονται με τα συστήματα και τους ελέγχους. Τέτοιου είδους εξωτερική ανάθεση θα πρέπει να είναι δυνατή μόνο στο μέτρο που δεν βλάπτει ουσιωδώς τον έλεγχο του διαχειριστή σε ό,τι αφορά την παροχή του δείκτη αναφοράς ή την ικανότητα της σχετικής αρμόδιας αρχής να διασφαλίζει την εποπτεία του δείκτη αναφοράς και, σε κάθε περίπτωση, υπόκειται στις απαιτήσεις του άρθρου 10 του κανονισμού (ΕΕ) 2016/1011.
                  
               
                     (6)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
                  
               
                     (7)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (8)
                  
                  
                     Προκειμένου να διασφαλιστεί η συνέπεια με την ημερομηνία εφαρμογής του άρθρου 5 του κανονισμού (EE) 2019/2175 του Ευρωπαϊκού Κοινοβουλίου και του Συμβουλίου (3), με το οποίο εισήχθη στον κανονισμό (ΕΕ) 2016/1011 το άρθρο 14 παράγραφος 4 του εν λόγω κανονισμού, ο παρών κανονισμός θα πρέπει να εφαρμοστεί από την 1η Ιανουαρίου 2022.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κατάλληλα συστήματα και αποτελεσματικοί έλεγχοι
            
               1.   Τα κατάλληλα συστήματα και οι αποτελεσματικοί έλεγχοι που αναφέρονται στο άρθρο 14 παράγραφος 1 του κανονισμού (ΕΕ) 2016/1011:
               
                           α)
                        
                        
                           είναι κατάλληλα και ανάλογα με τον χαρακτήρα, την πολυπλοκότητα και τον κίνδυνο παραποίησης του οικείου δείκτη αναφοράς·
                        
                     
                           β)
                        
                        
                           επανεξετάζονται τακτικά, και τουλάχιστον ετησίως, και επικαιροποιούνται όποτε κρίνεται απαραίτητο για να διασφαλίζεται ότι τα εν λόγω συστήματα και οι έλεγχοι εξακολουθούν να συμμορφώνονται προς το στοιχείο α)·
                        
                     
                           γ)
                        
                        
                           τεκμηριώνονται εγγράφως με σαφή και κατανοητό τρόπο, συμπεριλαμβανομένων τυχόν αλλαγών ή επικαιροποιήσεων αυτών των συστημάτων και ελέγχων.
                        
                     Για τους σκοπούς του στοιχείου α) του πρώτου εδαφίου, ο διαχειριστής αξιολογεί τον κίνδυνο παραποίησης του παρεχόμενου δείκτη αναφοράς, σε τακτική βάση και τουλάχιστον ετησίως, λαμβάνοντας υπόψη τα ακόλουθα στοιχεία:
               
                           α)
                        
                        
                           τις προβλεπόμενες δραστηριότητες που απαιτούνται για την παροχή του δείκτη αναφοράς·
                        
                     
                           β)
                        
                        
                           την πιθανή προέλευση, τον χαρακτήρα, την ιδιαιτερότητα και τη σοβαρότητα του κινδύνου παραποίησης·
                        
                     
                           γ)
                        
                        
                           τα μέτρα που προβλέπονται για την αντιμετώπιση του κινδύνου παραποίησης, συμπεριλαμβανομένων των μηχανισμών διασφάλισης, των μέτρων ασφάλειας και των εσωτερικών διαδικασιών.
                        
                     
            
               2.   Τα κατάλληλα συστήματα και οι αποτελεσματικοί έλεγχοι που αναφέρονται στο άρθρο 14 παράγραφος 1 του κανονισμού (ΕΕ) 2016/1011 περιλαμβάνουν, στο επίπεδο που ενδείκνυται για τον χαρακτήρα, την πολυπλοκότητα και τον κίνδυνο παραποίησης του παρεχόμενου δείκτη αναφοράς, όλα τα ακόλουθα στοιχεία:
               
                           α)
                        
                        
                           λογισμικό με δυνατότητα ετεροχρονισμένης αυτοματοποιημένης ανάγνωσης, αναπαραγωγής και ανάλυσης των δεδομένων εισόδου·
                        
                     
                           β)
                        
                        
                           ανθρώπινη ανάλυση σε σχέση με την ανίχνευση και τον εντοπισμό συμπεριφοράς που ενδέχεται να συνιστά παραποίηση ή απόπειρα παραποίησης ενός δείκτη αναφοράς.
                        
                     
            
               3.   Κατόπιν αιτήματος της αρμόδιας αρχής, ο διαχειριστής παρέχει στην αρμόδια αρχή τις πληροφορίες που αναφέρονται στην παράγραφο 1 πρώτο εδάφιο στοιχεία α), β) και γ) και τεκμηριώνει την καταλληλότητα του επιλεγμένου επιπέδου αυτοματισμού και ανθρώπινης ανάλυσης, όπως αναφέρεται στην παράγραφο 2.
            
         
         
            Άρθρο 2
            Κατάρτιση
            
               1.   Η λειτουργία των κατάλληλων συστημάτων και των αποτελεσματικών ελέγχων που αναφέρονται στο άρθρο 14 παράγραφος 1 του κανονισμού (ΕΕ) 2016/1011 διασφαλίζεται από τους υπαλλήλους του διαχειριστή, οι οποίοι λαμβάνουν επαρκή και τακτική κατάρτιση προκειμένου:
               
                           α)
                        
                        
                           να ανιχνεύουν και να εντοπίζουν τυχόν ύποπτα δεδομένα εισόδου που θα μπορούσαν να είναι αποτέλεσμα παραποίησης ή απόπειρας παραποίησης δείκτη αναφοράς·
                        
                     
                           β)
                        
                        
                           να αναφέρουν αμέσως κάθε τέτοιο πόρισμα στους εσωτερικούς διαύλους αναφοράς τους.
                        
                     
            
               2.   Κατά τον προσδιορισμό του περιεχομένου της κατάρτισης που αναφέρεται στην παράγραφο 1 του παρόντος άρθρου, ο διαχειριστής λαμβάνει υπόψη τον χαρακτήρα, την πολυπλοκότητα και τον κίνδυνο παραποίησης του παρεχόμενου δείκτη αναφοράς, όπως αναφέρεται στο άρθρο 1 παράγραφος 1 στοιχείο α).
            
         
         
            Άρθρο 3
            Πολιτική ακεραιότητας των δεδομένων εισόδου
            Τα κατάλληλα συστήματα και οι αποτελεσματικοί έλεγχοι που αναφέρονται στο άρθρο 14 παράγραφος 1 του κανονισμού (ΕΕ) 2016/1011 τεκμηριώνονται σε πολιτική ακεραιότητας των δεδομένων εισόδου, στην οποία παρατίθενται:
            
                        α)
                     
                     
                        ο κίνδυνος παραποίησης δείκτη αναφοράς·
                     
                  
                        β)
                     
                     
                        γενική περιγραφή των κατάλληλων συστημάτων και των αποτελεσματικών ελέγχων, συμπεριλαμβανομένης της συμμόρφωσής τους προς τις απαιτήσεις που προβλέπονται στο άρθρο 1·
                     
                  
                        γ)
                     
                     
                        γενική περιγραφή της κατάρτισης των υπαλλήλων του διαχειριστή που συμμετέχουν στη λειτουργία των κατάλληλων συστημάτων και των αποτελεσματικών ελέγχων, όπως αναφέρεται στο άρθρο 2·
                     
                  
                        δ)
                     
                     
                        το ονοματεπώνυμο και τα στοιχεία επικοινωνίας των προσώπων που είναι υπεύθυνα για τα κατάλληλα συστήματα και τους αποτελεσματικούς ελέγχους.
                     
                  
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (3)  Κανονισμός (EE) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).